Ierse kaptein slaan 100-tal teen ProteasAndy Balbirnie. Foto: Mike Hewitt/AFP. Die Protea-boulers het weliswaar goed in die afgelope reeks teen die Wes-Indiese Eilande gevaar, maar hulle het vandag effens die wind van voor in ’n koue Dublin teen Ierland gekry. Die tuisspan het 290/5 in hul toegelate 50 boulbeurte aangeteken en veral hul kaptein – Andy Balbirnie – het amok onder die Protea-boulers gemaak. Die Ierse kaptein het 102 lopies van 117 aflewerings geslaan en sy beurt het tien viere en twee sesse ingesluit. Hy is goed deur Harry Tector (79 van 68 balle) en George Dockrell (45 van 23 balle) bygestaan en hulle het 95 lopies van die laaste tien boulbeurte gemoker. In Kagiso Rabada, Anrich Nortjé, Keshav Maharaj, Tabraiz Shamsi en Andile Phehlukwayo het Temba Bavuma net vyf boulers gehad om vanuit te kies. ’n Vreemde spankeuse want as een van daardie boulers sukkel, is daar niemand anders om uit te help nie. Soos die noodlot dit wou hê, het Rabada (1/58) en Nortjé (0/64) vandag gesukkel, terwyl Phehlukwayo (2/73) oudergewoonte te veel lopies afgestaan het. Shamsi (1/42) en Maharaj (1/50) moes dus hul bes gedoen om die Iere in toom te hou. Dan het die Proteas ook in die veld gesukkel: Aiden Markram en David Miller het vroeg in die wedstryd ’n paar vangskote verbrou. Om 291 lopies vir ’n oorwinning aan te teken is g’n maklike taak nie – veral sonder Quinton de Kock wat ’n welverdiende blaaskans geniet. Janneman Malan het egter goed begin en hy het spoedig twee grenshoue in sy beurt geslaan. A fabulous knock from Harry Tector comes to an end, and it included this HUGE six! SCORE: https://t.co/db5fBstZ0r#IREvSA #BackingGreen ☘️???? @ITWSports pic.twitter.com/l1tFiYBKJ9 — Cricket Ireland (@cricketireland) July 13, 2021